
РЕПУБЛИКА БЪЛГАРИЯ

Министерство на културата
З А П О В Е Д 

№ РД 09-…………../…………… 2020 г.

На основание чл. 13д, ал. 1 и ал. 2, т. 1 от Закона за професионалното образование и обучение, при спазване изискванията на чл. 66, ал. 1 и 2 от Административно-процесуалния кодекс и във връзка с осигуряването на обучението по учебен предмет,

У Т В Ъ Р Ж Д А В А М

Учебна програма за специфична професионална подготовка по учебен предмет „Актьорство за куклен театър“ – учебна практика, за специалност: код 2120701 „Драматичен театър”  от професия: код 212070 „Актьор”, от професионално направление: код 212 „Музикални и сценични изкуства”, съгласно приложението.

Учебната програма влиза в сила от учебната 2020/2021 година.

БОИЛ  БАНОВ

Министър на  културата 

Приложение

МИНИСТЕРСТВО НА КУЛТУРАТА
УЧЕБНА ПРОГРАМА

за специфична професионална подготовка 

по 

АКТЬОРСТВО ЗА КУКЛЕН ТЕАТЪР
учебна практика
Утвърдена със Заповед № РД……………………………………………………….2020г.
СПЕЦИАЛНОСТ:

код 2120701 „Драматичен театър”

ПРОФЕСИЯ:

код 212070 „Актьор“
ПРОФЕСИОНАЛНО НАПРАВЛЕНИЕ:
код 212 „Музикални и сценични изкуства”

София, 2020 г.
І. ОБЩО ПРЕДСТАВЯНЕ НА УЧЕБНАТА ПРОГРАМА
Учебната програма предназначена за специалност код 2120701 „Драматичен театър” от професия код 212070 „Актьор” от професионално направление код 212 „Музикални и сценични изкуства” за професионално образование с придобиване на трета степен на професионална квалификация, дневна форма на обучение с прием след завършен седми клас. 
Обучението по Актьорство за куклен театър – учебна практика дава възможност на учениците да се запознаят с основните методи и упражнения за подготовка на актьора за куклен театър, което да обогати обучението им по главен специален предмет; въвежда ги в спецификата на кукловодната артистична техника, включваща практическа работа над основните етапи за овладяване на куклата и провеждане на сценично действие с нея; запознава ги с основните видове и системи кукли и с механизмите за тяхното управление и контрол. Практико-приложният характер на дисциплината разкрива възможности за приложение на придобитите умения в професионалната подготовка - работа над сценичен персонаж с кукла (внушавайки живот) и в „жив план” в етюд или миниатюра.

Учебното съдържание е подбрано в съответствие с поставените цели и осъществява междупредметна връзка с учебните предмети от специфичната професионална подготовка за специалността: актьорство за драматичен театър – теория, художествено слово, техника на говора и пантомима; от учебната практика - актьорство за драматичен театър, сценично движение и танци. 
Темите са представени в тяхната методична последователност, пълнота и логическа връзка.

Препоръчва се часовете да се провеждат в специализирани зали – учебни сцени (черни кутии), с възможност за пълно затъмнение, използване на кукли, декори, реквизит и необходимата осветителна и озвучителна техника.
За успешното провеждане на обучението в специалност „Актьорство за драматичен театър учебна практика“.
Учебното заведение е длъжно да осигури:
· преподаватели с  висока квалификация по специалността и с образователен ценз гарантиращ способността им да осъществят изпълнението на образователните стандарти предвидени в програмата;

· За успешната подготовка на учениците е необходимо да се осигури учебна зала за репетиции и учебна сцена за публичните изяви.
· Учебната сцена е специално обособено пространство, което имитира камерна сцена и е със специфични изисквания: трябва да има отделни изходи за актьори и публика, да е затъмнено и звукоизолирано, да има обособено място зад или отстрани на сцената, както и специализирано място за осветителен и озвучителен пулт, да има шнурбоден за окачване на осветителни и озвучителни тела, както и на сценично облекло, да има възможност за настаняване на публика. Сцената трябва да е черна и да е предвидена проходимост за внасяне и изнасяне на декори. Пред-сценичното пространство е желателно да е много - функционално и да се преобразува във възможност за лекционен блок, тъй като за провеждане на теоретичната част на актьорските часове не се налага променя на залата, те са органична част от практическия опит.Необходимо е да има образци от различни видове и системи кукли /петрушки, явайки, сицилиански марионетки, меки, мимиращи, кукли на маса, кукли за UV светлина, маски /без изразни и характери/, декори, реквизит, костюми и място за тяхното съхранение. Обучението по теория се извършва в учебни кабинети. 

· Обзавеждането на учебния кабинет по теория включва: работно място за обучаващия и за всеки обучаван (работна маса и стол), учебна дъска, мебели (предимно шкафове за различни цели), екрани и стойки за окачване на табла и учебно-технически средства, учебни помагала: сценарий,  музикална партитура, прозаични и стихотворни произведения, пиеса, декори, музикални инструменти, костюми, реквизит и др.)

Изисквания към обучаващите

Право да преподават теория и практика по учебни предмети и ли модули от отрасловата и специфичната задължителна професионална подготовка имат лица с образователно-квалификационна степен „магистър” или „бакалавър” (вкл. „професионален бакалавър”) по съответните специалността.
ІІ. ЦЕЛИ НА ОБУЧЕНИЕТО ПО УЧЕБНИЯ ПРЕДМЕТ
Обучението по предмета има за цел учениците да придобият начални базови професионални умения и компетенции, включващи: усвояване елементите на основните съвременни методи и упражнения за подготовка на актьора за куклено творчество, работа върху артистичната и кукловодно-артистична техника, върху художествения персонаж с кукла (внушавайки живот) и в „жив план” в етюд, миниатюра или откъс от сценично произведение (сценарий, драматизация, сценична адаптация).
За постигане на основната цел на обучението е необходимо изпълнението на следните подцели:
· обстойно познаване моментното състояние на психо-физическия апарат и осъзнаване необходимостта от ежедневен актьорски тренинг за развитие и усъвършенстване на природните качества и умения в необходимата насока: изпълнение на упражнения, занимаващи се с общи проблеми на психо-физиката на актьора (релаксационен тренинг, ритмостимулационен тренинг, биоенергетичен тренинг, ментален тренинг, тренинг на осъзнаването и тренинг на експресивността) и упражнения, включващи работа върху някои елементи, участващи в актьорската игра (процеси, участващи в действието: възприятие, въображение, внимание, мускулна свобода, темпоритъм и т.н.);
· усвояване на основите на артистичната и кукловодно-артистична техника: изпълнение на упражнения от „тренинг на елементите”, участващи в актьорската игра (тренинг на взаимодействието, тренинг на физическото действие като линия, процесът на въображение като линия, процесът на мислене като линия) и работа върху основните етапи за овладяване на куклата (техническо овладяване, оживяване, сценично действие с кукла (внушавайки живот) и в „жив план”, работа върху етюд);
· запознаване с някои видове куклен театър според източника на светлина (театър на сенките, ултравиолетов куклен театър, „шварцов” куклен театър) и овладяване на техните изразни възможности, работа върху етюд или миниатюра;

· изучаване и овладяване на една система кукли по избор, с механизмите за нейното управление и контрол (работа върху тренинг на действието и етюд);

· търсене на собствен метод за постигане на вярно образно решение на сценичен персонаж с кукла (внушавайки живот) и в „жив план” – ролеви тренинг;

· развиване на професионално-личностни качества, необходими за успешна реализация в реална работна среда, умение за работа в екип, спазвайки правилата на актьорската етика и дисциплина, с проявени воля, упоритост и активност в работния процес;

· възпитаване на обща художествена и театрална култура.

ІІІ. РАЗПРЕДЕЛЕНИЕ НА УЧЕБНОТО ВРЕМЕ
Общият брой учебни часове по учебния предмет актьорство за куклен театър – учебна практика е 101 часа, които се разпределят по класове в зависимост от типовия учебен план, по който се осъществява обучението.

	Специфична професионална подготовка

	КЛАС

I СРОК 

УЧ. СЕДМИЦИ / ЧАСОВЕ 

II-СРОК

УЧ. СЕДМИЦИ / ЧАСОВЕ
ЧАСОВЕ

ГОДИШНО
XI

54/3
54/3
108
XII

54/3
33/3
87



ІV. УЧЕБНО СЪДЪРЖАНИЕ
Структурирането на учебното съдържание е по раздели и теми. За всеки раздел в програмата са записани минимален брой часове и теми. Учителят конкретизира броя на учебните часове за всяка тема в съответствие с посочените за раздела. Учителят разпределя броя на часовете, предвидени по учебния план и по учебната програма в годишното си разпределение.
За постигане целите на обучението, учителят разпределя учебните часове за нови знания, упражнения и контрол.
XI КЛАС
	№ по ред
	Наименование на теми и раздели
	Брой часове

	1.
	Основи на актьорството за куклен театър. Артистична и кукловодно-артистична техника – ХІ клас
	6

	1.1.
	Работа над основните съвременни методи и упражнения за подготовка на актьора за куклено представление 
	

	2.
	Артистична и кукловодно-артистична техника – ХІ клас
	102

	2.1.
	Създаване на зрими въображаеми обекти, среда и обстоятелства
	

	2.2.
	Работа върху основни етапи за овладяване на куклата. Оживяване 
	

	2.3.
	Сценично действие с кукла. Етюд
	

	2.4.
	Запознаване с някои видове куклен театър според източника на светлина
	

	2.5.
	Работа над куклена миниатюра
	


Раздел 1. ОСНОВИ НА АКТЬОРСТВОТО ЗА КУКЛЕН ТЕАТЪР – ХІ КЛАС

1.1. Работа върху основните съвременни методи и упражнения за подготовка на актьора за сценична изява пред публика 

Цели: Придобиване на умение за анализиране и познаване на моментното състояние на физическия апарат; усвояване на упражнения от актьорския тренинг, развиващи психо-физически качества и умения: правилно  разпределяне на физическата и психическа енергия, овладяване на мускулната освободеност и напрежението; сценичното внимание, развиване на творческите зрителни и слухови възприятия, трениране на паметта, образното мислене и творческо въображение; промяна на начина на мислене от реално-натуралистичен към абстрактно-метафоричен, развитие на гласово-говорната техника, музикално-ритмичните вокални умения; работа над упражнения – трансформации на различни форми и елементи, в разпознаваеми обекти (импровизирани кукли); превръщане на техническото движение от механично в творческо.

Раздел 2. АРТИСТИЧНА И КУКЛОВОДНО-АРТИСТИЧНА ТЕХНИКА – ХІ КЛАС

2.1. Създаване на зрими въображаеми обекти, среда и обстоятелства

Цели: Трениране на физическото действие като линия, използване на изразни похвати и техники, правещи невидимите обекти – видими, а въображаемия свят – реален; прецизиране на техниката на безпредметните действия чрез натрупване на препятствия; увличане (въвличане) в обекта на действие; предизвикване на реални усещания – такива, каквито биха се появили при реален дразнител; подготовка за етюди с ръце, маски и предмети, лишени от тяхната улитарна функция.

2.2. Основни етапи за овладяване на куклата. Оживяване

Цели: Овладяване на изразните възможности на ръката като кукла, предмета като кукла и театралната маска като символ и знак. Изследване на визуалната информация, заложена в тях, потенциалните и изобразителните им възможности в статика (откривайки заложения в тях тип на образа); овладяване на динамичните им възможности (стойка, поглед, жест); движенията им в сценичното пространство (изучаване на средата, отношение към средата, натоварване на средата с динамични възможности); извършване на локомоторни движения с тях, физически действия: повторение и автоматизиране на откритите най-изразителни пози, жестове и движения и  формиране на нови двигателни навици, освобождавайки вниманието за по-сложни задачи (оживяване).

2.3. Сценично действие с кукла. Етюд

Цели: Упражняване и усвояване на сценичното действие с кукла, определено от елементите, които го съставляват (мотиви, обстоятелства, цел, задача, приспособления) и от елементите, съставляващи сценичната задача (действия и цел); умение за самостоятелно измисляне, структуриране и представяне на куклен етюд (с ръце, предмети, маски), определяйки сюжета, композицията, сценичното действие, обстоятелствата, общуването и взаимодействието с обкръжаващата среда; способност да се насочва мисълта към парадоксалност и неочакваност.

2.4. запознаване с някои видове куклен театър според източника на светлина
Цели: Овладяване на изразните възможности на куклите от театъра на сенки (силуети, проекции и др.) и ултравиолетовия куклен театър; изучаване езика на материала и формата за тези видове театър и възможностите за образни внушения; създаване на усет за добра пространствена ориентация, изразително пласиране в мизансценните композиции; умение за работа в екип и прецизно изследване на персонажа в действие.

2.5. Работа над куклена миниатюра

Цели: Знаейки основните изисквания към куклената миниатюра (лаконизъм и асоциативност на сценичното действие§ стилизация на жестовете, условност на формата и съдържанието, алегоричност на образите и образните внушения) да се създаде умение за самостоятелно измисляне, структуриране и изпълнение на куклена миниатюра (използвайки кукли: сенки или проекции, кукли за ултравиолет или „шварцови кукли”(, в която да се изяви лично отношение и позиция като автор на текста и на външно изобразителния характер на основното изразно средство – куклата – вдъхвайки ѝ живот.

Раздел 3. ПОДГОТОВКА НА РОЛЯ В ИЗЯВА ПРЕД ПУБЛИКА 
XII КЛАС
	№ по ред
	Наименование на теми и раздели
	Брой часове

	3.
	Подготовка на роля и изява пред публика
	87

	3.1.
	Овладяване на една от основните системи кукли по избор 
	

	3.2.
	Работа над текст
	

	3.3.
	Първи стъпки в работата върху художествен образ с кукла и в „жив план”
	


3.1. Овладяване на една от основните системи кукли по избор

Цели: Изучаване езика на формата и заложените в нея образни внушения; изследване „съществуването” на куклата в характерното за системата сценично пространство; създаване на способност за откриване, разпознаване и запаметяване на най-изразителните детайли в движенията и поведение на куклата – начинът, по който „оживява”, мисли, оценява, реагира, действа; овладяване на куклено-говорната техника; проучване на връзката между физически и словесни действия, намиране на най-точната гласова характерност на куклата в зависимост от типа образ, заложен в нея.

3.2. Работа над текст

Цели: Съобразявайки се с изискванията към драматургичната основа на куклената миниатюра, към композиционната постройка и изразните средства, авторите трябвада сведат обстоятелствата до минимум, сюжета да е силно схематизиран, да се стремят да преобладава занималността на темата, значимостта на идеята, да има изобразителна действена пестеливост на появата на куклата в сценичното пространство; да съобразят посланието спрямо адреса на куклената миниатюра, знаейки изискванията към изкуството за деца (относително съответствие на художественото произведение по съдържание и форма с възможностите на детето от дадена възраст да го разбира и възприема пълноценно) и в изкуството за възрастни (лаконизъм и асоциативност  на художествения изказ).

3.3. Първи стъпки в работата върху художествен образ с кукла и в „жив план”

Цели: Осъзнаване на отговорността на актьора като изпълнител на идейно-художествения замисъл на произведението и като автор на сценичния образ с кукла в „жив план”, откриване на специфичното в кукления сценичен персонаж (синтез от знаковите системи на куклата и актьорското изкуство (реч, движение, живо сценично присъствие или отсъствие на сцената), овладяване на различните начини и комбинации на неговото представяне в зависимост от вида кукла, актьор и кукла (като дизайнерско решение), актьор и предмет (напр. част от бита), актьор и материя (плат, хартия, пластмаса), актьор и тяло (неговото собствено или на друг актьор), актьор и сянка, актьор и дигитален образ и т.н.; откриване на заложения в куклата тип на героя, намиране на начина, по който именно този герой мисли, оценява ,реагира; опознаване на материала – неговата фрактура, пластичност, възможност за движение и изграждане на физическа характеристика на персонажа, овладявайки неговите потенциални възможности на сценичната среда (декори, осветление, сценични ефекти); откриване на гласово-говорната характеристика на сценичния персонаж с кукла, съответстваща най-точно и на неговата визия, характера, неговия емоционален свят; разработване на звуково-словесна партитура в характерност (слово-жест, слово-движение, слово-действие и поведенческа партитура), разкривайки логиката на неговото поведение.

V. ОЧАКВАНИ РЕЗУЛТАТИ ОТ ОБУЧЕНИЕТО

В края на учебния период учениците трябва да знаят: основните съвременни методи и упражнения за подготовка на актьора, основните етапи за овладяване на куклата и провеждане на сценично действие с нея, изискванията към кукления етюд, видовете кукли според източника на светлина, изискванията към куклената миниатюра, някои от основните системи кукли и механизмите за тяхното управление и контрол, изискванията към сценичния персонаж с кукла и в „жив план”.

В практическите задачи учениците трябва да умеят: да комуникират на театрален език; да използват адекватно театралната терминология; да демонстрират в практически задачи знанията си; да превръщат техническото изпълнение на тези задачи от механично в творческо; да изучават потенциалните възможности на куклата (ръка, маска, предмет, импровизирана кукла, откривайки единствения за нея заложен тип на образа (характер, пластическа деформация, условност, степен на обобщеност); да овладяват динамичните възможности на тази кукла (стойка, поглед, жест), движението ѝ в сценичното пространство (натоварване на средата с динамични възможности); да „оживят” куклата чрез сценично действие; да създадат логическа, последователна външна линия на физическите действия, линия на логиката (в парадоксалната стилистика на кукленото изкуство) и последователност на чувствата; да съчетават живото слово (звук) с неживата природа на куклата; да структурират самостоятелно етюд по зададена тема; да измислят и изиграят куклена миниатюра с основните видове кукли според източника на светлина (сенки или проекции, кукли за UV-осветление, спазвайки основните изисквания към нея – лаконизъм и асоциативност на сценичното действие, стилизация на жестовете, условност на формата и съдържанието, алегоричност на образите и образните внушения.

За тази цел трябва да развиват своето асоциативно мислене, фантазия и такова въображение, което тръгва от куклата и се оставя да бъде водено от нея. Необходимо е да работят с „вяра и наивност”, да владеят средствата на условността, метафората, символа, да умеят да обобщават и типизират и най-важното – да внушават образи чрез действието с куклата-образ.

